Diari Oficial de la Generalitat Valenciana


Sumari del DOGV 5312, del 27-07-2006 (2006/8415)

RESOLUCIÓ de 30 de juny de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni Marc de col·laboració entre la Generalitat, a través de la Conselleria de Territori i Habitatge, i la Diputació d'Alacant per a establir les línies bàsiques de col·laboració entre les parts a fi d'impulsar el desenvolupament d'estratègies locals de sostenibilitat en el marc de l'Agenda 21 Local.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5312

Data del DOGV
:   27-07-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/8415


Data del document
:   30-06-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * protecció del medi ambient
    * desenvolupament sostenible
    * cooperació administrativa
    * administració local

RESOLUCIÓ de 30 de juny de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni Marc de col·laboració entre la Generalitat, a través de la Conselleria de Territori i Habitatge, i la Diputació d'Alacant per a establir les línies bàsiques de col·laboració entre les parts a fi d'impulsar el desenvolupament d'estratègies locals de sostenibilitat en el marc de l'Agenda 21 Local. [2006/8415]  
Subscrit, després de la tramitació prèvia reglamentària, entre la Generalitat, a través de la Conselleria de Territori i Habitatge, i la Diputació d'Alacant, el 31 de maig de 2006, un Conveni Marc de col·laboració per a establir les línies bàsiques de col·laboració entre les parts a fi d'impulsar el desenvolupament d'estratègies locals de sostenibilitat en el marc de l'Agenda 21 Local, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat l'esmentat Conveni, que ha quedat inscrit en el Registre de Convenis amb el número 0531/2006, i que figura com a annex d'esta resolució.  
València, 30 de juny de 2006.. El director general de Relacions amb les Corts i Secretariat del Govern: Antonio V. Peral Villar  
CONVENI MARC DE COL·LABORACIÓ ENTRE LA GENERALITAT, MITJANÇANT LA CONSELLERIA DE TERRITORI I HABITATGE, I LA DIPUTACIÓ D'ALACANT PER A ESTABLIR LES LÍNIES BÀSIQUES DE COL·LABORACIÓ ENTRE LES PARTS A FI D'IMPULSAR EL DESENROTLLAMENT D'ESTRATÈGIES LOCALS DE SOSTENIBILITAT EN L'ÀMBIT DE L'AGENDA 21 LOCAL  
València, 31 de maig de 2006  
REUNITS  
D'una part, el Hble. Sr. Esteban González Pons, conseller de Territori i Habitatge de la Generalitat, d'acord amb el Decret 2/2006, de 29 de maig, del president de la Generalitat, en nom i representació d'esta i expressament facultat per a este acte per acord del Consell de data 24 de febrer de 2006.  
D'una altra, el Sr. José Joaquín Ripoll Serrano, Excm. president de la Diputació d'Alacant, actuant en nom i representació de l'esmentada corporació, mitjançant el Decret 2037, de data 17 octubre del 2005.  
Ambdues parts tenen i es reconeixen capacitat legal per a formalitzar este conveni i a este efecte  
MANIFESTEN  
Primer. En el marc de la legislació bàsica de l'Estat, i en els termes que esta establisca, correspon a la Generalitat el desenrotllament legislatiu i l'execució en matèria de protecció del medi ambient, d'acord amb l'article 50 de l'Estatut d'Autonomia de la Comunitat Valenciana, en la redacció que dona la Llei orgànica 1/2006, de 10 d'abril, de Reforma de la Llei orgànica 5/1982, d'1 de juliol.   
Segon. Que la Llei 7/1985, de 2 d'abril, reguladora de les bases de règim local atorga competències a les diputacions provincials en matèria de cooperació amb els municipis per al desenrotllament de les seues polítiques i programes de gestió.   
Tercer. Que la Conselleria de Territori i Habitatge, depositària de les competències en matèria de medi ambient per raó del que estableix el Decret 7/2003, de 21 de juny, del president de la Generalitat, en coherència amb els principis de la Carta d'Aalborg i la Campanya Europea de Ciutats Sostenibles, desenrotlla des de 1998 programes de foment de la sostenibilitat local en el marc de l'Agenda 21 Local, cofinançant els treballs dirigits a la implantació i el desenrotllament de l'Agenda 21 per part dels municipis de la Comunitat Valenciana que ho sol·liciten, atés que estos són un element fonamental per a la consecució d'una estratègia de desenrotllament sostenible a escala regional.  
Quart. Que la Diputació d'Alacant, en l'àmbit del medi ambient, impulsa el desenrotllament d'estratègies locals de sostenibilitat en el marc de l'Agenda 21 Local; impuls que l'any 2005 s'ha concretat en la creació de l'Agenda 21. Xarxa Provincial d'Alacant, l'objecte principal de la qual és la incorporació del concepte de la sostenibilitat als distints àmbits de la societat alacantina mitjançant la implementació de les agendes 21 locals als municipis de la província.  
Cinqué. Que en matèria de sostenibilitat local, han sigut les zones urbanes les que han adquirit un major compromís iniciant o dinamitzant processos d'Agenda 21 Local i una part important de la població rural es troba desvinculada d'este procés, la qual cosa exigeix una acció de suport des de les instàncies provincials, autonòmiques, nacionals i europees en favor de les agendes 21 no urbanes.   
Sisé. Que és difícil la continuïtat d'una agenda 21 local si naix com un exercici, en un territori aïllat i per a un territori aïllat; no sembla possible la permanència d'illes de sostenibilitat. Al mateix temps que una explosió d'agendes 21 locals com a processos independents poden generar descoordinació entre els nivells locals, provincials i autonòmics que comporten ineficiències en l'ús dels recursos disponibles.  
Seté. Que, sobre la base d'estes consideracions prèvies i en el marc definit pels principis, criteris i objectius de les bases de l'estratègia de desenrotllament sostenible de la Comunitat Valenciana (EDSCV), la Conselleria de Territori i Habitatge ha iniciat, el 2004, els treballs per al desenrotllament d'una Xarxa de Suport a les Agendes 21 Locals de la Comunitat Valenciana amb l'objectiu que les agendes 21 locals assumisquen estos principis i posen en marxa accions clarament dirigides a aconseguir els objectius previstos en l'EDSCV. En este sentit la Xarxa de Suport es converteix en un instrument per a activar, en alguns casos, i per a potenciar, en altres, accions que propicien l'èxit de l'EDSCV.   
Que el desenrotllament d'estos treballs es basa en el diàleg amb els diferents actors implicats en la sostenibilitat (diputacions, ajuntaments, universitats, ONG, empreses, sindicats, etc.,) a fi de generar nous espais en què es puguen concertar accions i compartir recursos que propicien la sostenibilitat local i regional, incrementant l'eficiència dels recursos aplicats en esta matèria en la Comunitat.   
Que, entre les conclusions dels tallers de concertació realitzats, en el marc dels treballs d'estudi de viabilitat de la Xarxa de Suport a les Agendes 21 Locals de la Comunitat Valenciana, apareix la necessitat d'intensificar la col·laboració entre l'administració autonòmica, provincial i local per a contribuir a la construcció de la sostenibilitat des de baix cap a dalt, des de l'àmbit local al regional, per a la qual cosa és imprescindible la màxima corresponsabilització entre estes institucions en una plataforma conjunta de cooperació i aprenentatge pràctic mutu on el treball en xarxa dels diferents agents implicats configure una futura Agenda 21 de la Comunitat Valenciana.  
Que, igualment, la Diputació d'Alacant ha constituït l'Agenda 21. Xarxa Provincial d'Alacant, l'objectiu central de la qual és contribuir a l'aplicació de polítiques municipals sostenibles, gràcies a l'elaboració dels corresponents plans d'acció local que integren i interrelacionen allò ambiental amb allò social i econòmic, mitjançant la implantació d'agendes 21 locals, afavorint l'intercanvi d'informació i experiències entre els seus membres, a fi a aconseguir un desenrotllament sostenible, per a la qual cosa s'incentiva la cooperació i l'assistència tècnica entre la Diputació i els ajuntaments de la província.  
Vuité. Que ambdues parts, en l'exercici de les seues competències respectives i finalitats, consideren del màxim interés establir un procés de col·laboració mútua que es concrete en la concertació de les accions que han de desenrotllar ambdues institucions en matèria d'Agenda 21 Local, i en l'establiment d'un grup de treball per al desenrotllament d'una metodologia i uns objectius comuns, que permeten treballar en l'elaboració d'un conjunt consensuat d'indicadors de sostenibilitat que, de manera integrada, reflectisquen les interaccions dels aspectes ambientals, econòmics i socials i que subministren informació objectiva i comparable sobre els avanços realitzats en matèria de sostenibilitat tant en l'àmbit local, provincial i autonòmic, sense perdre de vista la comparació a escala nacional i comunitària.  
EXPOSEN  
Primer. Que les parts estan interessades a fomentar, recolzar i facilitar el desenrotllament d'estratègies locals de sostenibilitat concertades socialment i adequades als problemes socioambientals particulars de cada realitat local, que integren els àmbits social i econòmic del desenrotllament sostenible i que permeten, des de l'àmbit local però amb una visió regional, planificar accions en matèria de sostenibilitat que puguen executar-se successivament a manera d'Agenda 21 de la Comunitat Valenciana.   
Segon. Que desitgen establir un conjunt de línies de col·laboració entre la Generalitat, a través de la Conselleria de Territori i Habitatge, i la Diputació d'Alacant, i per això subscriuen este conveni administratiu d'acord amb les següents  
CLÀUSULES  
Primera. Objecte del conveni   
Constitueix l'objecte d'este conveni establir les línies bàsiques de col·laboració entre les parts per a impulsar estratègies locals de sostenibilitat en el marc de l'Agenda 21.   
Segona. Àmbit de la col·laboració  
Per a aconseguir este objectiu, els firmants es comprometen a realitzar les actuacions següents:   
1. Disposar els mitjans humans i tècnics per a l'estudi d'una metodologia i objectius comuns que permeten treballar, en matèria d'Agenda 21, amb indicadors de sostenibilitat ambiental validats a escala autonòmica. Amb este fi la Conselleria de Territori i Habitatge i la Diputació d'Alacant crearan un grup de treball compost per tècnics en la matèria, que elabore un conjunt comú d'indicadors integrats que reflectisquen les interaccions dels aspectes ambientals, socials i econòmics, que permeta la recollida, a escala local i en tota la Comunitat Valenciana, d'informació comparable sobre els progressos realitzats en matèria de sostenibilitat, implicant en este procés un nombre significatiu d'ajuntaments. Les reunions del mencionat grup de treball podran ser convocades per qualsevol dels seus membres amb la suficient antelació.  
2. Definir les bases per al desenrotllament d'una futura Agenda 21 de la Comunitat Valenciana que establisca prioritats i objectius en matèria de sostenibilitat que orienten diverses actuacions d'àmbit supramunicipal.  
3. I totes les altres activitats que consideren les dues parts de cara al compliment dels objectius establits en este conveni.  
Tercera. Desenrotllament del conveni marc  
Mitjançant convenis singulars es concretaran les actuacions que s'han de desenrotllar, els compromisos assumits per cadascuna de les parts que subscriuen el conveni; com també el finançament que, si és el cas, puga correspondre a cadascuna d'estes precisant l'import econòmic de la seua contribució al desenrotllament d'este conveni.  
Quarta. Aportació econòmica  
Este conveni marc no genera obligacions econòmiques per a cap de les parts.   
Cinquena. Comissió de seguiment  
Per al desenrotllament d'este conveni es crea una comissió mixta de seguiment amb la finalitat d'estudiar i determinar les actuacions concretes, com també supervisar aquelles actuacions que, en l'àmbit d'este, duguen a terme les parts.  
Esta comissió estarà composta per tres representants de cada part, i actuarà com a president el director general de Qualitat Ambiental de la Conselleria de Territori i Habitatge o la persona que este designe. Actuarà com a vicepresident el diputat provincial delegat de Desenrotllament Sostenible o la persona que este designe. Els restants representants actuaran com a vocals, i un d'ells almenys, per cada part, haurà de ser també membre del grup de treball constituït.  
La Comissió es reunirà sempre que ho sol·licite algun dels seus membres, amb la suficient antelació. Se sotmetran a ella totes les incidències que generen en l'aplicació d'este conveni, expressades en el corresponent ordre del dia.  
Sisena. Duració del conveni  
Este conveni entrarà en vigor a partir de la data de la seua formalització i tindrà una vigència d'un any, i es prorrogarà de forma tàcita per períodes anuals, excepte denúncia per qualsevol de les parts.  
Setena. Naturalesa jurídica i jurisdicció aplicable  
Este conveni té naturalesa administrativa, per tant les qüestions litigioses que puguen sorgir sobre la seua interpretació o compliment se sotmetran a la jurisdicció contenciosa administrativa.  
En prova de conformitat, les parts firmen este conveni en triple exemplar, en el lloc i la data esmentats al principi d'este document, i cadascuna de les parts en tindrà un exemplar.  
El conseller de Territori I Habitatge  
Esteban González Pons  
El president de la Diputació d'Alacant   
José Joaquín Ripoll Serrano